इसी प्रकार ‘लघुकथा ’ की कई अन्य छोटी–मोटी समस्याएँ हैं, हो सकती हैं। यहाँ मैं लेख की सीमा को और अधिक विस्तार न देते हुए इतना कहना चाहूँगा कि लघुकथा को समझने से पूर्व कथा को समझना नितांत आवश्यक है। कथा हर काल में अलग–अलग ढंग से देखी, समझी एवं पढ़ी गई है। अग्निपुराण (उत्तरभाग) के पृष्ठ 1643 में इसकी व्याख्या कुछ है, हिन्दी साहित्य कोश (भाग–1) में कुछ है और बटरोही ने इस पर अपने अलग ढंग से विचार किया है। मेरे विचार से कथा का ही परिष्कृत, परिमार्जित, विकासशील एवं आधुनिक रूप लघुकथा है। यह परम्परा रही है कि समय–समय पर ‘समय’ और ‘परिवेश’ के अनुकूल ही साहित्यरूप भी अपना रूप बदल–बदलकर वर्तमान से जुड़कर चलते हैं और तभी ये प्रासंगिक भी रहते हैं और विकास भी पाते हैं। जो साहित्यरूप अपने को वर्तमान से नहीं जोड़ पाते हैं वे लुप्त हो जाते हैं और मात्र इतिहास की वस्तु बनकर रह जाते है।